دنیا کے مختلف ملکوں میں جمعے کو پہلا روزہ، بڑے اجتماعات پر پابندی
دنیا بھر میں کرونا وائرس کے پھیلاؤ کے خطرے کی وجہ سے ماہِ رمضان کے دوران سرگرمیوں کو محدود رکھنے کا کہا گیا ہے۔ بیشتر ملکوں میں نمازِ تراویح کے اجتماعات اور افطار پارٹیوں پر پابندی ہے۔
ویب ڈیسک — خلیجی ملک مصر، کویت، بحرین اور متحدہ عرب امارات میں آج پہلا روزہ ہے۔ عراق، فلسطین، یمن اور لیبیا میں بھی جمعے کو پہلا روزہ رکھا گیا۔ ملائیشیا، سنگاپور، انڈونیشیا اور فلپائن کی حکومتوں نے بھی جمعرات کی شب چاند کی رویت کا اعلان کیا تھا جہاں نمازِ تراویح کے محدود اجتماعات کے بعد جمعے کو پہلا روز رکھا گیا۔ یورپی ممالک اور امریکہ میں مقیم بیشتر مسلمان سعودی عرب کی تقلید میں رمضان اور عیدین کا تعین کرتے ہیں۔ اس لیے برطانیہ، کینیڈا اور امریکہ میں زیادہ تر مسلمانوں کے لیے جمعے کو پہلا روزہ ہے۔ دنیا بھر میں کرونا وائرس کے پھیلاؤ کے خطرے کی وجہ سے ماہِ رمضان کے دوران سرگرمیاں محدود رکھنے کے اعلانات پہلے ہی کیے جا چکے ہیں۔ خبر رساں ادارے 'اے ایف پی' کے مطابق مشرقِ وسطیٰ، جنوبی ایشیا اور افریقہ کے مسلم ملکوں میں ماہِ رمضان کے دوران بڑے اجتماعات اور افطار پارٹیوں پر پابندی ہے۔ کرونا وائرس کے خطرے کے باوجود پاکستان، بنگلہ دیش اور انڈونیشیا کے بعض علما نے مساجد میں نماز کے اجتماعات پر پابندیوں کو مسترد کر دیا ہے۔ سعودی فرماں رواں شاہ سلمان بن عبدالعزیز کے احکامات کے بعد مکہ اور مدینہ کی مقدس مساجد میں جمعرات کی شب نمازِ تراویح کے محدود اجتماعات ہوئے۔ اسی طرح دنیا کے ان ملکوں میں جہاں آج پہلا روزہ ہے وہاں تراویح کے بڑے اجتماعات نہیں ہوئے۔ البتہ انڈونیشیا کے صوبے آچے کی جامعہ مسجد میں نماز تراویح کے اجتماع میں سیکڑوں افراد نے شرکت کی جن میں خواتین کی بھی بڑی تعداد موجود تھی۔ یاد رہے کہ عالمی ادارۂ صحت نے اپیل کی تھی کہ کرونا وائرس کے پھیلاؤ کو روکنے کے لیے ماہِ رمضان میں مذہبی اجتماعات سے گریز کیا جائے۔ پاکستان میں ہفتے کو پہلا روزہ ہو گا۔ اس سے قبل ملک کے مختلف شہروں کی بعض مساجد میں نماز تراویح کے محدود اجتماع کے لیے انتظامات کیے گئے ہیں۔ دوسری جانب سندھ کے وزیرِ اعلیٰ مراد علی شاہ نے ایک ویڈیو پیغام میں کہا ہے کہ صوبے میں نماز تراویح کے اجتماعات پر پابندی ہو گی۔ البتہ مساجد کے منتظمین نماز ادا کر سکتے ہیں۔